钦定古今图书集成/明伦汇编/氏族典/第239卷 > 张镐
## 钦定古今图书集成/明伦汇编/氏族典/第239卷 > 张镐

按《唐书张镐传》：“镐字从周，博州人。仪状瓌伟，有大志。
少事吴兢，兢器之。游京师，未知名，率嗜酒鼓琴自娱。
人或邀之，杖策往，醉即返，不及世务。天宝末，杨国忠
执政，求天下士为己重，闻镐才，荐之，拜左拾遗，历侍
御史。元宗西狩，镐徒步扈从，俄遣诣肃宗所，数论事，
擢谏议大夫。寻拜中书侍郎，同中书门下平章事。时”
引内浮屠数百居禁中，号内道场，镐谏，帝然之。寻诏
兼河南节度使。贼围宋州，张巡告急，镐倍道进，檄濠
州刺史闾丘晓趋救，晓逗留不肯进，比镐至淮口，而
巡已陷，镐怒，杖杀晓。帝还京师，封南阳郡公，诏以本
军镇汴州。史思明提《范阳献顺款》，镐揣其伪，密奏：“思
明势穷而服，不宜以威权假之。”又言：“滑州防御使许
叔冀狡狯，临难必变。”书入不省。时宦官络绎出镐境，
未尝降情结纳，自范阳、滑州使还者，皆盛言思明、叔
冀忠，而毁镐无经略才。帝以镐不切事机，遂罢宰相，
思明、叔冀后果叛，如镐言。代宗初，起为抚州刺史，迁
洪州观察使，更封平原郡公，改江南西道观察使，卒。